สรุปภาวะตลาดต่างประเทศ ประจำวันที่ 3 ม.ค. 2565
สรุปภาวะตลาดต่างประเทศ ประจำวันที่ 3 ม.ค. 2565
4 ม.ค. 2565

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮในวันจันทร์ (3 ม.ค.) ขานรับมุมมองบวกที่ว่า ไวรัสโควิด-19 สายพันธุ์โอมิครอนจะไม่ส่งผลกระทบต่อการฟื้นตัวของเศรษฐกิจ นอกจากนี้ ตลาดยังได้แรงหนุนจากการพุ่งขึ้นของหุ้นบริษัทแอปเปิล อิงค์ และหุ้นบริษัทเทสลา มอเตอร์
ดัชนีเฉลี่ยอุตสาหกรรมดาวโจนส์ปิดที่ 36,585.06 จุด เพิ่มขึ้น 246.76 จุด หรือ +0.68%, ดัชนี S&amp;P500 ปิดที่ 4,796.56 จุด เพิ่มขึ้น 30.38 จุด หรือ +0.64% และดัชนี Nasdaq ปิดที่ 15,832.80 จุด เพิ่มขึ้น 187.83 จุด หรือ +1.20%
ตลาดหุ้นยุโรปปิดบวกในวันจันทร์ (3 ม.ค.) ที่ระดับสูงสุดเป็นประวัติการณ์ในการซื้อขายวันแรกของปีใหม่ ท่ามกลางความเชื่อมั่นที่เพิ่มขึ้นเกี่ยวกับการฟื้นตัวทางเศรษฐกิจอย่างต่อเนื่อง แม้จำนวนผู้ติดเชื้อโควิด-19 พุ่งขึ้นจากการแพร่ระบาดของไวรัสสายพันธุ์โอมิครอนก็ตาม
ดัชนี Stoxx Europe 600 ปิดที่ 489.99 จุด เพิ่มขึ้น 2.19 จุด หรือ +0.45%
ดัชนี CAC-40 ตลาดหุ้นฝรั่งเศสปิดที่ 7,217.22 จุด เพิ่มขึ้น 64.19 จุด หรือ +0.90% และดัชนี DAX ตลาดหุ้นเยอรมนีปิดที่ 16,020.73 จุด เพิ่มขึ้น 135.87 จุด หรือ +0.86% ส่วนตลาดหุ้นอังกฤษปิดทำการในวันจันทร์เนื่องในวันหยุดชดเชยวันขึ้นปีใหม่
ตลาดหุ้นลอนดอนปิดทำการในวันจันทร์ (3 ม.ค.) เนื่องในวันหยุดชดเชยวันขึ้นปีใหม่
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันจันทร์ (3 ม.ค.) โดยได้แรงหนุนจากการคาดการณ์ที่ว่า กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส จะยังคงยึดมั่นตามข้อตกลงเดิมในการประชุมวันนี้
ทั้งนี้ สัญญาน้ำมันดิบ WTI ส่งมอบเดือนก.พ. เพิ่มขึ้น 87 เซนต์ หรือ 1.2% ปิดที่ 76.08 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนก.พ. เพิ่มขึ้น 1.2 ดอลลาร์ หรือ 1.5% ปิดที่ 78.98 ดอลลาร์/บาร์เรล
สัญญาทองคำตลาดนิวยอร์กปิดร่วงลงในวันจันทร์ (3 ม.ค.) โดยตลาดถูกกดดันจากอัตราผลตอบแทนพันธบัตรรัฐบาลสหรัฐที่พุ่งขึ้นเหนือระดับ 1.6% และจากการที่นักลงทุนเปิดรับความเสี่ยง และหันเข้าซื้อหุ้น หลังคลายความกังวลเกี่ยวกับไวรัสโควิด-19 สายพันธุ์โอมิครอน
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. ร่วงลง 28.5 ดอลลาร์ หรือ 1.56% ปิดที่ 1,800.1 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 54.2 เซนต์ หรือ 2.32% ปิดที่ 22.81 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 12.2 ดอลลาร์ หรือ 1.26% ปิดที่ 954 ดอลลาร์/ออนซ์
สัญญาพัลลาเดียมส่งมอบเดือนมี.ค. ร่วงลง 86.10 ดอลลาร์ หรือ 4.5% ปิดที่ 1,826 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (3 ม.ค.) โดยได้แรงหนุนจากการพุ่งขึ้นของอัตราผลตอบแทนพันธบัตรสหรัฐ รวมทั้งการคาดการณ์ที่ว่าธนาคารกลางสหรัฐ (เฟด) อาจปรับขึ้นอัตราดอกเบี้ยอย่างเร็วที่สุดในเดือนมี.ค.
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.64% แตะที่ 96.2053 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 115.29 เยน จากระดับ 115.08 เยน และแข็งค่าเมื่อเทียบกับฟรังก์สวิส ที่ระดับ 0.9181 ฟรังก์ จากระดับ 0.9117 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.2747 ดอลลาร์แคนาดา จากระดับ 1.2640 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1297 ดอลลาร์ จากระดับ 1.1384 ดอลลาร์ ขณะที่เงินปอนด์อ่อนค่าลงสู่ระดับ 1.3483 ดอลลาร์ จากระดับ 1.3533 ดอลลาร์ ส่วนดอลลาร์ออสเตรเลียอ่อนค่าลงแตะที่ระดับ 0.7190 ดอลลาร์สหรัฐ จากระดับ 0.7270 ดอลลาร์สหรัฐ